SKRIFTLIG FORESPØRGSEL E-3840/00

af Raina Echerer (Verts/ALE) til Kommissionen

(7. december 2000)

Om: Direktiv 91/628/EØF

Kommissionen har de sidste år modtaget omfattende oplysninger om flere medlemsstaters manglende gennemførelse af direktiv 91/628/EØF(1) om transport af dyr. Disse oplysninger er blevet forelagt af bl.a. Europa-Parlamentet, flere medlemsstaters nationale forvaltninger, ngo'er og Kommissionen selv (Generaldirektoratet for Sundhed og Forbrugerbeskyttelse).

1. Kan Kommissionen oplyse, hvorfor den ikke i denne henseende finder det påkrævet at gøre brug af sin kontrolfunktion, eftersom det viger tilbage fra at indlede en traktatbrudsprocedure mod de medlemsstater, som ikke opfylder bestemmelserne i direktiv 91/628/EØF?

2. For så vidt angår Italien understregede Kommissionen i sit svar på to skriftlige forespørgsler fra henholdsvis MEP Gianni Tamino og MEP Caroline Lucas, at situationen krævede en traktatbrudsprocedure mod denne medlemsstat. Kan Kommissionen oplyse, hvorfor der endnu ikke er sendt en indledningsskrivelse til Italien?

(1) EFT L 340 af 11.12.1991, s. 17.

Svar afgivet på Kommissionens vegne af David Byrne

(7. marts 2001)

1. Kommissionen kan bekræfte, at den modtager et betydeligt antal skrivelser fra dyrevelfærdsorganisationer og fra borgere, der hævder, at nogle medlemsstater ikke opfylder deres forpligtelser i henhold til Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(1), som ændret ved Rådets direktiv 95/29/EF af 29. juni 1995(2).

Desuden underretter nogle medlemsstater Kommissionen om angivelige overtrædelser, der finder sted i andre medlemsstater. Medlemsstaterne er i visse tilfælde forpligtede til at videregive disse oplysninger (direktivets artikel 18, stk. 3). I sager, hvor der tilsyneladende ikke hersker tvivl om klagens berettigelse, retter Kommissionen normalt henvendelse til den pågældende medlemsstat.

Såfremt klagen tyder på, at der er tale om alvorlige mangler, hvad angår en medlemsstats håndhævelse af direktivets bestemmelser, kan Kommissionens Levnedsmiddel- og Veterinærkontor desuden undersøge forholdene i medlemsstaten i forbindelse med et af kontorets regelmæssige kontrolbesøg i den pågældende medlemsstat.

Hvis det efter Kommissionens indgriben viser sig, at en medlemsstat ikke er indstillet på at tage de nødvendige skridt til at rette op på de pågældende mangler, eller at de trufne foranstaltninger ikke har været tilstrækkelige eller effektive, er Kommissionen rede til at overveje indledelsen af en traktatbrudsprocedure i henhold til artikel 226 (tidl. artikel 169) i EF-traktaten.

Der er indledt flere sådanne procedurer i forbindelse med direktiv 91/628/EØF.

2. Kommissionen har holdt situationen i Italien under nøje observation og har adskillige gange rettet henvendelse til myndighederne i denne medlemsstat vedrørende dyretransportspørgsmål. Levnedsmiddel- og Veterinærkontoret har foretaget flere kontrolbesøg, og mange af disse har omfattet besøg på de steder, hvor der er konstateret særlige mangler med hensyn til dyrevelfærd.

Det har kompliceret situationen, at mange af de særlige problemer er opstået i forbindelse med dyr, der ankommer til Italien fra tredjelande eller transporteres igennem Italien til tredjelande.

Der er for nylig foretaget endnu en kontrol, og der vil inden længe blive udsendt en rapport om resultaterne heraf. På baggrund af denne rapport vil Kommissionen inden længe tage stilling til, hvorvidt der skal indledes en procedure i henhold til EF-traktatens artikel 226 (tidl. artikel 169).

(1) EFT L 340 af 11.12.1991.

(2) EFT L 148 af 30.6.1995.